
ДО
ОБЩИНСКИ СЪВЕТ
БУРГАС


Д ОК Л А Д Н А  З А П И С К А

ОТ ДИМИТЪР НИКОЛОВ – КМЕТ НА ОБЩИНА БУРГАС

Относно: Осигуряване на финансови средства в размер на 320 000 лв. за оборудване на учебен център за музикални медийни технологии и тонрежисура за нуждите на филиала на СУ „Св. Климент Охридски“ в гр. Бургас


УВАЖАЕМИ ОБЩИНСКИ СЪВЕТНИЦИ,

С Постановление на Министерски съвет № 2 от 4 януари 2023 г е взето решение за откриване на филиал в структурата на Софийския университет „Св. Климент Охридски“ в гр. Бургас. СУ „Св. Климент Охридски“ е първото и най-голямото висше училище в страната. Университетът е водеща институция за образование, подготвяща професионалисти за различните социални и културни сфери на обществения живот. За първи път в многолетната си дейност Софийският университет решава да открие филиал извън столицата. Това е събитие с огромно значение за развитието на нашия град, което се реализира, благодарение на съвместните усилия на кмет, областен управител, народни представители, научни среди и граждани. Община Бургас оказва активна подкрепа за разкриването на филиалa на Софийския университет във всеки един етап от процеса.
Филиалът подготвя студенти за придобиване на висше образование в професионално направление "Музикално и танцово изкуство", за придобиване на образователно-квалификационна степен "бакалавър" и "магистър" в редовна форма в специалност „Музикални медийни технологии и тонрежисура“. 
Подготовката на кадри с висше образование по специалност специалност „Музикални медийни технологии и тонрежисура“ на филиала ще осигурява редица предимства на града и региона, като подготвя висококвалифицирани кадри за обезпечаване на богатата културна програма на Бургас и на туристическия бизнес по цялото Южно Черноморие. Поради това ръководството на Община Бургас се стреми да осигури необходимите условия и материално-техническа база за нуждите на обучението.
Обучението в специалност „Музикални медийни технологии и тонрежисура“ изисква работа със специфична техника, която към настоящия момент не е достъпна за студентите във филиала, затова след проведени разговори с преподавателския състав на специалността бе взето решение в рамките на преустройството на административната сграда на Община Бургас, разположена на ул. „Шейново“ №24 (бивш профсъюзен дом), да бъде обособен учебен център за музикални медийни технологии и тонрежисура, който да бъде оборудван с най-съвременните технологични средства и студиа за звукозапис, звуков инженеринг и постпродукция.
Създаването на подобен център освен че ще създаде условия за висококачествено обучение на студентите на бургаския филиал на СУ „Св. Климент Охридски“, ще даде възможност на Община Бургас като негов изключителен собственик да го отдава под наем на продуценти и изпълнители, като по този начин привлича известни имена в света на музиката да създават музикалната си продукция в нашия град.
Предвид изложеното и на основаниe чл. 21, ал. 1, т. 8 от Закона за местното самоуправление и местната администрация, предлагам на Общинският съвет да вземе следното:

РЕШЕНИЕ:

Да бъдат заложени в бюджета на Община Бургас за 2025 г. финансови средства в размер на 320 000 лв. за закупуване на оборудване за учебен център за музикални медийни технологии и тонрежисура за нуждите на филиала на СУ „Св. Климент Охридски“ в гр. Бургас.
[bookmark: _GoBack]Приложение: Опис на необходимо оборудване, предоставено от проф. А. Георгиев – ръководител на специалност „Музикални медийни технологии и тонрежисура“.

